**Ministru kabineta rīkojuma projekta "Par atklāta konkursa uz Korupcijas novēršanas un apkarošanas biroja priekšnieka amatu izsludināšanu" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Korupcijas novēršanas un apkarošanas biroja likuma 4. panta otrā daļa.  Ministru kabineta 2016. gada 2. augusta noteikumu Nr. 516 "Korupcijas novēršanas un apkarošanas biroja priekšnieka amata pretendentu pieteikšanās nosacījumi un kārtība, kā arī pretendentu atlases un vērtēšanas kārtība" 2. punkts.  Konkurss uz Korupcijas novēršanas un apkarošanas biroja (turpmāk – KNAB) priekšnieka amatu jāizsludina pēc iespējas ātrāk, lai līdz 2016. gada 17. novembrim, kad beidzas KNAB priekšnieka J. Streļčenoka pilnvaru termiņš, varētu atlasīt un iecelt amatā nākamo iestādes vadītāju |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Saeimas 2011. gada 17. novembra sēdē pieņemto lēmumu J. Streļčenoks tika iecelts KNAB priekšnieka amatā uz pieciem gadiem. 2016. gada 17. novembrī J. Streļčenokam beidzas pilnvaru termiņš KNAB priekšnieka amatā. Saskaņā ar Korupcijas novēršanas un apkarošanas biroja likuma (turpmāk – KNAB likums) 4. panta otro daļu Ministru kabinets izsludina atklātu konkursu uz biroja priekšnieka amatu.  KNAB likumā noteikto funkciju pilnvērtīgai īstenošanai laikus jāveic pasākumi KNAB priekšnieka iecelšanai amatā, lai nodrošinātu Valsts pārvaldes iekārtas likumā (2. pants un 17. panta pirmā daļa) noteikto tiesiskuma, efektivitātes, nepārtrauktības un lietderības principu īstenošanu korupcijas novēršanas un apkarošanas jomā.  Pamatojoties uz Korupcijas novēršanas un apkarošanas biroja likuma 4. panta otro daļu, Ministru kabinets 2016. gada 2. augustā pieņēma Ministru kabineta noteikumus Nr. 516 "Korupcijas novēršanas un apkarošanas biroja priekšnieka amata pretendentu pieteikšanās nosacījumi un kārtība, kā arī pretendentu atlases un vērtēšanas kārtība" (turpmāk – MK noteikumi). KNAB likuma 4. panta trešā daļa nosaka, ka KNAB priekšnieka amata pretendentu atlasi veic komisija, kuru vada Valsts kancelejas direktors. Komisijas sastāvā ir ģenerālprokurors, Satversmes aizsardzības biroja direktors un Drošības policijas priekšnieks, kā arī pretendentu atlasē ar padomdevēja tiesībām piedalās ne vairāk kā trīs Sabiedriski konsultatīvās padomes pilnvaroti pārstāvji.  Pretendentu pieteikšanās termiņš ir 20 darbdienas no konkursa izsludināšanas dienas, t. i., no sludinājuma publicēšanas dienas oficiālajā izdevumā "Latvijas Vēstnesis".  Pretendentu atlase un vērtēšana plānota divās kārtās. Pirmajā kārtā tiek veikta pretendentu atlase, pārbaudot viņu formālo atbilstību KNAB likuma 4. panta piektajā daļā noteiktajām obligātajām prasībām, izvērtējot pretendentu iesniegtos dokumentus un kompetento iestāžu atzinumus.  Otrajā kārtā tiek padziļināti izvērtēta izvirzīto pretendentu pieredze, zināšanas un kompetences. Tāpēc komisija veiks pārrunas ar pretendentiem – lūgs pretendentus mutiski sniegt savu redzējumu par KNAB darbības prioritātēm un attīstību, kā arī rakstiski atbildēt uz komisijas sagatavotajiem jautājumiem par KNAB kompetences jomām, valsts pārvaldi un tiesību aizsardzības sistēmu.  Pēc visu pretendentu izvērtēšanas komisija pieņems lēmumu iesniegt Ministru prezidentam priekšlikumu par atbilstošākā pretendenta vai atbilstošāko pretendentu kandidatūras virzīšanu izskatīšanai Ministru kabineta sēdē vai ieteiks Ministru kabinetam atkārtoti izsludināt konkursu, ja tiks noraidīti visi pretendenti.  Lai nodrošinātu konkursa norises atklātību, vienlaikus nodrošinot Informācijas atklātības likuma ievērošanu attiecībā uz ierobežotas pieejamības informācijas aizsardzību, MK noteikumos ir paredzēta kārtība, kādā tiek sniegta informācija par konkursa norisi |
| 3. | Projekta izstrādē iesaistītās institūcijas | Valsts kanceleja |
| 4. | Cita informācija | Nav |
|  | | |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Valsts kanceleja sadarbībā ar Ģenerālprokuratūru, Drošības policiju un Satversmes aizsardzības biroju |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Rīkojuma projektā noteiktie uzdevumi tiks īstenoti institūciju kompetenču ietvaros |

|  |  |  |
| --- | --- | --- |
| 3. | Cita informācija | Komisijas sekretariāta funkcijas nodrošina Valsts kanceleja saskaņā ar KNAB likuma 4. panta ceturto daļu |

Anotācijas II, III, IV, V un VI sadaļa – projekts šīs jomas neskar.

Ministru prezidents Māris Kučinskis

Vizē:

Valsts kancelejas direktora vietā –

direktora vietniece

juridiskajos jautājumos,

Juridiskā departamenta vadītāja Inese Gailīte

09.08.2016 8:30

603

Medvecka 677082932

[baiba.medvecka@mk.gov.lv](mailto:baiba.medvecka@mk.gov.lv)